Komisijos direktyva 2000/2/EB
2000 m. sausio 14 d.
derinanti su technikos pažanga Tarybos direktyvą 75/322/EEB dėl radijo trukdžių, kuriuos kelia ratinių žemės ūkio ar miškų ūkio traktorių kibirkštinio uždegimo varikliai, slopinimo ir Tarybos direktyvą 74/150/EEB dėl ratinių žemės ūkio ar miškų ūkio traktorių tipo patvirtinimo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1974 m. kovo 4 d. Tarybos direktyvą 74/150/EEB dėl valstybių narių įstatymų, reglamentuojančių ratinių žemės ūkio ar miškų ūkio traktorių tipo patvirtinimą, suderinimo [1] su paskutiniais pakeitimais, padarytais Europos Parlamento ir Tarybos direktyva 97/54/EB [2], ypač į jos 11 straipsnį,
atsižvelgdama į 1975 m. gegužės 20 d. Tarybos direktyvą 75/322/EB dėl valstybių narių įstatymų, susijusių su radijo trukdžių, kuriuos kelia ratinių žemės ūkio ar miškų ūkio traktorių kibirkštinio uždegimo varikliai, slopinimu, suderinimo [3] su paskutiniais pakeitimais, padarytais Direktyva 97/54/EB, ypač į jos 5 straipsnį,
kadangi:
(1) Direktyva 75/322/EEB yra viena iš atskirųjų direktyvų, reglamentuojančių EB tipo patvirtinimo tvarką, nustatytą vadovaujantis Direktyva 74/150/EEB. Todėl direktyvos 74/150/EEB nuostatos, taikomos sistemoms, sudėtinėms dalims ir atskiriems techniniams junginiams, taip pat taikomos ir Direktyvos 75/322/EEB nuostatoms.
(2) Direktyvoje 75/322/EEB pateiktos pirmosios priemonės, kuriomis siekiama įtvirtinti radijo trukdžių elektromagnetinio suderinamumo pagrindus. Dėl techninės pažangos elektros ir elektronikos įranga pasidarė sudėtingesnė ir įvairesnė.
(3) Siekiant atsižvelgti į didėjantį dėmesį elektros ir elektronikos įrangos technologinėms naujovėms ir į būtinybę užtikrinti įvairios elektros ir elektronikos įrangos bendrąjį suderinamumą, Tarybos direktyvoje 89/336/EEB [4] su paskutiniais pakeitimais, padarytais Direktyva 93/68/EEB [5], buvo pateiktos bendrosios nuostatos, reglamentuojančios visų specialios direktyvos taikymo sričiai nepriklausančių gaminių elektromagnetinį suderinamumą.
(4) Direktyvoje 89/336/EEB pateiktas principas, numatantis, kad, suderinus toje direktyvoje pateiktus apsaugos reikalavimus, jos bendrosios nuostatos nebus taikomos arba daugiau nebus taikomos specialiose direktyvose reglamentuojamai aparatūrai.
(5) Reikia, kad Direktyva 75/322/EEB taptų tokia specialia direktyva.
(6) Motorines transporto priemones reglamentuojančių nuostatų derinimas su technikos pažanga buvo pradėtas Komisijos direktyvoje 95/54/EB [6] dėl motorinėse transporto priemonėse įrengtų kibirkštinio uždegimo variklių radijo trukdžių slopinimo. Dabar tipo patvirtinimo procedūros pagrindu reikia priimti specialią direktyvą, nustatančią lygiaverčius reikalavimus dėl žemės ūkio ir miškų ūkio traktoriuose įrengtų variklių radijo trukdžių slopinimo ir reglamentuojančią patvirtinimus, kuriuos suderintų techninių reikalavimų pagrindu išduoda įgaliotos nacionalinės valdžios institucijos.
(7) Nuo 2001 m. spalio 1 d. techniniai reikalavimai, susiję su transporto priemonių, jų sudėtinių dalių ir sistemų radijo trukdžiais (elektromagnetiniu suderinamumu), turėtų būti reglamentuojami vien tik Direktyvos 75/322/EEB nuostatomis.
(8) Šioje direktyvoje pateiktos priemonės atitinka Direktyvos 74/150/EEB 12 straipsniu įsteigto Derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 75/322/EEB iš dalies keičiama taip:
1. Pavadinimas pakeičiamas taip:
"1975 m. gegužės 20 d. Tarybos Direktyva 75/322/EEB dėl žemės ūkio ar miškų ūkio traktorių keliamų radijo trukdžių slopinimo (elektromagnetinio suderinamumo)."
2. 1 ir 2 straipsniai pakeičiami taip:
"1 straipsnis
Šioje direktyvoje "transporto priemonė" - tai bet kokia transporto priemonė, atitinkanti Direktyvoje 74/150/EEB pateiktą apibrėžimą.
2 straipsnis
Jokia valstybė narė negali atsisakyti suteikti transporto priemonės, sistemos, sudėtinės dalies ar atskiro techninio junginio EB tipo patvirtinimą arba nacionalinį tipo patvirtinimą dėl priežasčių, susijusių su elektromagnetiniu suderinamumu, jei šios direktyvos reikalavimai yra įvykdyti."
3. 3 straipsnis išbraukiamas.
4. 4 straipsnis pakeičiamas taip:
"4 straipsnis
Nuo 2001 m. spalio 1 d. ši direktyva tampa "specialia direktyva" taikant Tarybos direktyvos 89/336/EEB [7] 2 straipsnio 2 dalies nuostatas."
5. Atsižvelgiant į šios direktyvos priede pateiktus pakeitimus, priedai pakeičiami Direktyvos 95/54/EB I-IX priedais.
2 straipsnis
1. Nuo 2001 m. sausio 1 d. valstybės narės dėl priežasčių, susijusių su elektromagnetiniu suderinamumu, negali:
- atsisakyti suteikti bet kokio tipo transporto priemonei EB tipo patvirtinimą arba nacionalinį tipo patvirtinimą,
- atsisakyti suteikti bet kokio tipo sudėtinei daliai ar atskiram techniniam junginiui EB sudėtinės dalies ar techninio junginio tipo patvirtinimą,
- uždrausti registruoti, parduoti ar pradėti eksploatuoti transporto priemones,
- uždrausti parduoti ar naudoti sudėtines dalis ar atskirus techninius junginius,
jei tos transporto priemonės, sudėtinės dalys ar atskiri techniniai junginiai atitinka Direktyvos 75/322/EEB su pakeitimais, padarytais šia direktyva, reikalavimus.
2. Nuo 2002 m. spalio 1 d. valstybės narės:
- nebesuteikia EB transporto priemonės tipo patvirtinimo, EB sudėtinės dalies tipo patvirtinimo arba EB atskiro techninio junginio tipo patvirtinimo
ir
- gali atsisakyti suteikti nacionalinį tipo patvirtinimą
bet kuriam transporto priemonės, sudėtinės dalies ar atskiro techninio junginio tipui, jei nesilaikoma Direktyvos 75/322/EEB su pakeitimais, padarytais šia direktyva, reikalavimų.
3. 2 dalis netaikoma transporto priemonių tipams, patvirtintiems iki 2002 m. spalio 1 d. pagal Tarybos direktyvą 77/537/EEB [8], ir vėlesniems tų patvirtinimų išplėtimams.
4. Neįvykdžius šios direktyvos reikalavimų nuo 2008 m. spalio 1 d. valstybės narės:
- atitikties sertifikatus, kurie pagal Direktyvos 74/150/EEB reikalavimus pateikiami kartu su naujomis transporto priemonėmis, pripažįsta negaliojančiais taikant tos direktyvos 7 straipsnio 1 dalį
ir
- gali atsisakyti išduoti leidimą parduoti ar pradėti eksploatuoti naujus elektros ar elektronikos podalius kaip sudėtines dalis ar atskirus techninius junginius.
5. Nepažeidžiant 2 ir 4 dalyse pateiktų nuostatų, valstybės narės toliau išduota atsarginių dalių EB tipo patvirtinimą ir leidžia parduoti ir pradėti eksploatuoti sudėtines dalis ar atskirus techninius junginius, skirtus naudoti pagal Direktyvos 75/322/EEB ar Direktyvos 77/537/EEB reikalavimus iki 2002 m. spalio 1 d. patvirtintų tipų transporto priemonėse, taip pat prireikus leidžia vėlesnius tokių patvirtinimų išplėtimus.
3 straipsnis
Direktyvos 74/150/EEB I priedo 3.17 punkte ir II priedo 2.4 punkte terminas "trukdžių slopintuvas" pakeičiamas terminu "elektromagnetinis suderinamumas".
4 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 2000 m. gruodžio 31 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų pagrindinių nacionalinės teisės nuostatų tekstus.
5 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
6 straipsnis
Ši direktyva skirta valstybėms narėms.
Priimta Briuselyje, 2000 m. sausio 14 d.